Uvejr trak mandag aften ind over Nordjylland, og flere steder betød det store mængder regn. Der var tale om både regn- og tordenbyger, og sidstnævnte fik konsekvenser for et ægtepar fra Nibe. Klokken 00.50 natten til tirsdag slog et lyn nemlig ned og startede en brand i deres hus på Koldsmindevej i Nibe. Det fortæller vagtchef Karsten Højrup Kristensen fra Nordjyllands Politi. - De fik en brat opvågning, da de hørte, at lynet slog ned. De opdagede selv branden og slog alarm, fortæller vagtchefen. Lynet slog ned i husets gavl, og det var på loftet, der udbrød brand. - Efter lidt tid fik brandvæsnet slukket flammerne, siger Karsten Højrup Kristensen. Beboerne i huset var ikke i fare i forbindelse med branden, og ifølge vagtchefen har de efterfølgende taget ophold hos nogle naboer.
Der udbrød natten til tirsdag brand i en villa i Nibe. Branden opstod formentlig, fordi et lyn slog ned i husets gavl.